pythainlp/thaigov-v2-corpus-22032023 huggingface dataset:
วันจันทร์ที่ 27 กุมภาพันธ์ 2566
ปลัด พม. ย้ำขับเคลื่อนงานมิติใหม่ เน้นทุกครอบครัวเข้าถึงการคุ้มครองทางสังคม ลดความยากจน สร้างความยั่งยืน
ปลัด พม. ย้ำขับเคลื่อนงานมิติใหม่ เน้นทุกครอบครัวเข้าถึงการคุ้มครองทางสังคม ลดความยากจน สร้างความยั่งยืน
วันนี้ (24 ก.พ. 66) นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานเปิดโครงการประชุมชี้แจงกรอบแนวทางการตรวจราชการตามแผนการตรวจราชการกระทรวง พม. ประจำปีงบประมาณ พ.ศ. 2566 สำหรับหัวหน้าและเจ้าหน้าที่หน่วยงาน ทีม One Home พม. 17 จังหวัดภาคเหนือในเขตตรวจราชการที่ 15-18 รวม 137 คน ซึ่งจัดโดยกองตรวจราชการ สำนักงานปลัดกระทรวง พม. ร่วมกับสำนักงานส่งเสริมและสนับสนุนวิชาการ (สสว.) 7-9 โดยมี นายธนู ธิแก้ว ผู้อำนวยการ สสว. 9 กล่าวรายงาน อีกทั้ง นายอนันต์ ดนตรี หัวหน้าผู้ตรวจราชการกระทรวง พม. นายโชคชัย วิเชียรชัยยะ และนางอภิญญา ชมภูมาศ ผู้ตรวจราชการกระทรวง พม. บรรยายแนวทางการตรวจราชการฯ ณ โรงแรมไดมอนด์ปาร์ค อินน์ จังหวัดเชียงราย
นายอนุกูล กล่าวว่า นโยบายสำคัญในการขับเคลื่อนงานในมิติใหม่ของกระทรวง พม. มีเป้าหมาย “ทุกครอบครัวเข้าถึงการคุ้มครองทางสังคม ลดความยากจน สร้างความยั่งยืน” โดยมุ่งเน้นการเสริมสร้างศักยภาพครอบครัวให้กับคนทุกช่วงวัยที่ต้องพัฒนาทักษะที่จำเป็นในศตวรรษที่ 21 การพัฒนาทักษะอาชีพรายได้ การคุ้มครองทางสังคมแก่กลุ่มเป้าหมาย การสนับสนุนหุ้นส่วนในการพัฒนา และการส่งเสริมองค์กรสมรรถนะสูงทั้งในเรื่องคน เทคโนโลยี และกฏระเบียบที่เกี่ยวข้อง โดยมุ่งเน้นความซื่อสัตย์สุจริตและหลักธรรมาภิบาล
นายอนุกูล กล่าวเพิ่มเติมว่า ตนได้ชี้แจงกรอบแนวทางการตรวจราชการที่บรรจุในแผนการตรวจราชการกระทรวง พม. ประจำปีงบประมาณ พ.ศ. 2566 เพื่อมุ่งให้หน่วยงานทีม One Home พม.จังหวัด 17 จังหวัดภาคเหนือในเขตตรวจราชการที่ 15 - 18 สามารถนำนโยบายจากส่วนกลางไปขับเคลื่อนการดำเนินงานในระดับพื้นที่อย่างเป็นรูปธรรมและทิศทางเดียวกันสำหรับการให้ความช่วยเหลือ คุ้มครอง และพัฒนาคุณภาพชีวิตประชาชนกลุ่มเป้าหมายและกลุ่มเปราะบางได้อย่างมีประสิทธิภาพ อีกทั้งสามารถรายงานผลการดำเนินงานที่มุ่งเน้นผลสัมฤทธิ์ของแต่ละโครงการในเชิงประจักษ์ได้
#ช่วย24ชั่วโมง #ช่วย24ชม #ข่าวพม.
วันพุธที่ 1 มีนาคม 2566
01/03/2566
โฆษกรัฐบาลเผย นายกฯ ยินดี จังหวัดสุราษฎร์ธานี มีสถิตินักท่องเที่ยวเพิ่มขึ้น 600% เป็นอันดับหนึ่งของประเทศ รายได้สูงขึ้น 912.04 %
โฆษกรัฐบาลเผย นายกฯ ยินดี จังหวัดสุราษฎร์ธานี มีสถิตินักท่องเที่ยวเพิ่มขึ้น 600% เป็นอันดับหนึ่งของประเทศ รายได้สูงขึ้น 912.04 % (นักท่องเที่ยว 3.6 ล้านคน ทำรายได้กว่า 2.8 หมื่นล้านบาท ในปี 2565)
วันนี้ (1 มีนาคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมรับทราบรายงานจาก กระทรวงการท่องเที่ยวและกีฬา ว่าในปี 2565 ที่ผ่านมา จังหวัด สุราษฎร์ธานี มีอัตรานักท่องเที่ยวเติบโตสูง สถิตินักท่องเที่ยวเพิ่มขึ้นเป็นอันดับหนึ่งของประเทศ เมื่อเทียบกับปี 2564 โดยมีจำนวนนักท่องเที่ยวมาเยือนกว่า 3.6 ล้านคน เพิ่มขึ้น 600% ทำให้มีรายได้ในจังหวัดเพิ่มมากขึ้น
โฆษกประจำสำนักนายกรัฐมนตรี กล่าวว่า จากข้อมูลการท่องเที่ยวของกองเศรษฐกิจการท่องเที่ยวและกีฬา กระทรวงการท่องเที่ยวและกีฬา ในปี 2565 จังหวัดสุราษฎร์ธานี มีรายได้จากนักท่องเที่ยวจำนวน 27,661 ล้านบาท จากนักท่องเที่ยวจำนวน 3,690,642 คน เมื่อเปรียบเทียบกับปี 2564 รายได้สูงขึ้น จำนวน 912.04 %
โฆษกประจำสำนักนายกรัฐมนตรี กล่าวว่า ทั้งนี้ รัฐบาลเชื่อมั่นว่า ในปี 2566 จำนวนนักเที่ยวต้องมากขึ้นกว่าเดิม ทั้งนักท่องเที่ยวคนไทย และชาวต่างชาติ ที่เดินทางมาท่องเที่ยวพักผ่อนในรูปแบบเรือสำราญที่เข้าเกาะสมุยทุกสัปดาห์ รวมถึงเที่ยวบินเช่าเหมาลำสู่สุราษฎร์ธานีและเกาะสมุย (Charter Flight) กลุ่มนักท่องเที่ยวแบบครอบครัวชาวต่างชาติที่เข้ามาพักผ่อนระยะยาว (Long Stay) รวมทั้ง นักท่องเที่ยวกลุ่มวัยรุ่นชอบกิจกรรมดำน้ำ เดินป่า และกิจกรรมอื่น ๆ ผ่านสถานที่ท่องเที่ยวสำคัญของจังหวัดสุราษฎร์ธานีและบริเวณใกล้เคียง
“จำนวนตัวเลขที่เพิ่มขึ้นอย่างชัดเจนเหล่านี้ ทำให้นายกรัฐมนตรีมั่นใจว่าไทยมีอนาคตที่สดใสด้านการท่องเที่ยว ยินดีอย่างยิ่งที่จังหวัดสุราษฎร์ธานี เป็นสถานที่ท่องเที่ยวที่นักท่องเที่ยวทั้งชาวไทยและชาวต่างชาติให้ความสนใจ ชื่นชมสุราษฎร์ธานีที่เป็นจังหวัดท่องเที่ยวที่ตอบโจทย์นักท่องเที่ยว มีความครบเครื่อง พร้อมทั้งชื่นชมการทำงานของหน่วยงานที่เกี่ยวข้องที่บริหารจัดการ ดูแล ความปลอดภัย และสร้างความเชื่อมั่นให้กับนักท่องเที่ยว รวมทั้งขอบคุณชาวสุราษฎร์ธานีที่ร่วมกันสนับสนุนการท่องเที่ยวในจังหวัดสร้างรายได้ พัฒนาเศรษฐกิจในพื้นที่และเศรษฐกิจของประเทศ” นายอนุชาฯ กล่าว
วันศุกร์ที่ 24 กุมภาพันธ์ 2566
ดาวเทียมตรวจพบจุดความร้อนไทยวานนี้ขยับขึ้นมาที่ 1,984 จุด ส่วนใหญ่พบในป่าอนุรักษ์และป่าสงวนแห่งชาติ
ดาวเทียมตรวจพบจุดความร้อนไทยวานนี้ขยับขึ้นมาที่ 1,984 จุด ส่วนใหญ่พบในป่าอนุรักษ์และป่าสงวนแห่งชาติ
GISTDA เผยข้อมูลจากดาวเทียมซูโอมิ เอ็นพีพี (Suomi NPP) ของระบบเวียร์ (VIIRS) ไทยพบจุดความร้อนวานนี้ (22 ก.พ. 2566) จำนวน 1,984 จุด ในขณะที่จุดความร้อนของประเทศเพื่อนบ้านอย่าง
สาธารณรัฐแห่งสหภาพเมียนมาร์ยังคงเป็นอันดับหนึ่งอยู่ที่ 3,790 จุด รองลงมาคือกัมพูชา 2,733 จุด ตามด้วยประเทศไทย, สปป.ลาว 1,274 จุด, เวียดนาม 168 จุด และมาเลเซีย 15 จุด
.
สำหรับจุดความร้อนในประเทศไทยส่วนใหญ่พบในพื้นที่ป่าอนุรักษ์ 736 จุด ป่าสงวนแห่งชาติ 570 จุด พื้นที่เกษตร 277 จุด ชุมชนและอื่นๆ 194 จุด พื้นที่เขต สปก. 192 จุด และริมทางหลวง 15 จุด
จังหวัดที่พบจุดความร้อนมากที่สุด 5 อันดับคือ #ตาก 171 จุด , #กาญจนบุรี 148 จุด, #กำแพงเพชร 147 จุด,#ชัยภูมิ 145 จุด,#อุตรดิตถ์ 111 จุด ตามลำดับ
.
ส่วนค่าฝุ่น PM2.5 เมื่อตรวจสอบจากแอปพลิเคชัน “เช็คฝุ่น” เมื่อเวลา 9.00 น. พบว่าหลายพื้นที่ทางภาคเหนือและภาคตะวันออกเฉียงเหนืออาทิ #น่าน #หนองคาย #บึงกาฬ #หนองบัวลำภู #อุดรธานี
อยู่ระดับที่เริ่มมีผลต่อสุขภาพ ส่วนของกรุงเทพมหานครนั้น อยู่ในระดับปานกลาง แต่อย่างไรก็ตาม ก่อนออกจากบ้านควรสวมหน้ากากอนามัยทุกครั้งเพื่อป้องกันโรคระบบทางเดินหายใจที่อาจจะตามมา
สิ่งหนึ่งที่ต้องเฝ้าระวังที่มักจะมากับเหตุการณ์ไฟป่าและจุดความร้อนคือ PM 2.5 สถานการณ์การจุดความร้อนจากประเทศเพื่อนบ้านอาจส่งผลให้เกิด PM 2.5 ได้ในพื้นที่บริเวณชายแดนเนื่องจากได้รับอิทธิพจากประแสลมที่จะพัดผ่านเข้ามา ปัญหาไฟป่าหมอกควัน ส่งผลกระทบให้กับระบบต่างๆ ของประเทศมาโดยตลอด โดยเฉพาะระบบเศรษฐกิจ ระบบสังคม ดังนั้น ในอนาคตอันใกล้นี้ ประเทศไทยกำลังจะได้
ใช้ระบบ THEOS-2 อย่างเต็มรูปแบบ ซึ่ง 1 ในภารกิจสำคัญของระบบนี้ คือการสำรวจ วิเคราะห์ และติดตามสถานการณ์ภัยพิบัติที่เกิดขึ้นหรือคาดว่าจะเกิดขึ้น ได้อย่างทันท่วงทีและแม่นยำ เพื่อการสนับสนุนข้อมูลสำคัญให้กับทุกหน่วยงานที่เกี่ยวข้องได้นำข้อมูลไปใช้วางแผน ป้องกัน บรรเทา และแก้ไขปัญหาได้ตรงจุดมากยิ่งขึ้น
อย่างไรก็ตาม รายละเอียดข้อมูลเฉพาะพื้นที่ท่านสามารถติดตามจากหน่วยงานหลักที่รับผิดชอบโดยตรงได้ GISTDA ยังคงติดตามและรายงานสถานการณ์อย่างต่อเนื่อง เพื่อเป็นข้อมูลให้กับทุกหน่วยงานที่เกี่ยวข้องได้นำไปใช้บริหารจัดการในพื้นที่ท่านสามารถติดตามข้อมูลเพิ่มเติมได้ที่ https://fire.gistda.or.th และควรติดตามสถานการณ์ฝุ่น PM2.5 ผ่านแอปพลิเคชัน
วันศุกร์ที่ 24 กุมภาพันธ์ 2566
เลขา.รมว.กษ.ติดตามความคืบหน้าการแก้ไขปัญหาผลกระทบจากโครงการฝายราษีไศล ครั้งที่ 1 / 2566
เลขา.รมว.กษ.ติดตามความคืบหน้าการแก้ไขปัญหาผลกระทบจากโครงการฝายราษีไศล ครั้งที่ 1 / 2566
นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ เป็นประธานการประชุมคณะกรรมการแก้ไขปัญหาผลกระทบจากโครงการฝายราษีไศล ครั้งที่ 1 / 2566 เพื่อติดตามรับฟังผลการดำเนินงานของคณะอนุกรรมการแก้ไขปัญหาผลกระทบจากโครงการฝายราษีไศล และคณะกรรมการกำกับดูแลการจ่ายเงินค่าชดเชยโครงการฝายราษีไศล ในเขตพื้นที่จังหวัดศรีสะเกษ จังหวัดสุรินทร์ และจังหวัดร้อยเอ็ด ณ ห้องประชุมกระทรวงเกษตรและสหกรณ์ และผ่านโปรแกรม การประชุมทางไกลออนไลน์ (Zoom Meeting )
ทั้งนี้ ที่ประชุมมีมติเห็นชอบ 1) บัญชีรายชื่อที่ผ่านการตรวจสอบจากคณะทำงานแก้ไขปัญหาผลกระทบจากโครงการฝายราษีไศล ว่าได้ทำประโยชน์ถูกต้องตามหลักเกณฑ์มติคณะรัฐมนตรี เมื่อวันที่ 1 กุมภาพันธ์ 2543 และตามความเห็นชอบของคณะอนุกรรมการการแก้ไขปัญหา จังหวัดศรีสะเกษ จังหวัดสุรินทร์ และจังหวัดร้อยเอ็ด โดยไม่ทับซ้อนกับแปลงที่ กรมพัฒนาพลังงานทดแทนและอนุรักษ์พลังงานได้จ่ายไปแล้ว จังหวัดศรีสะเกษ จำนวน 60 แปลง เนื้อที่ 202-0-98 ไร่ เป็นเงินจำนวน 6,471,840 บาท จังหวัดสุรินทร์ จำนวน 108 แปลง เนื้อที่ 227-2-99.96 ไร่ เป็นเงินจำนวน 7,287,996.80 บาท และจังหวัดร้อยเอ็ดจำนวน 106 แปลง เนื้อที่ 210-2-31.15 ไร่ เป็นเงินจำนวน 6,738,492 บาท ทั้งสิ้น และ 2) บัญชีรายชื่อที่ผ่านการพิจารณาอุทธรณ์การทำประโยชน์ ตามหลักเกณฑ์มติคณะรัฐมนตรีเมื่อวันที่ 1 กุมภาพันธ์ 2543 ประกอบผลการประชุมร่วมระหว่างตัวแทนคณะกรรมการแก้ไขปัญหาฯ (ชุดใหญ่) กับคณะทำงานพิจารณาคำร้องคัดค้านฯ (อุทธรณ์) ทั้ง 3 จังหวัด เมื่อวันที่ 14 กรกฎาคม 2552 และตามความเห็นของคณะอนุกรรมการแก้ไขปัญหาฯ จังหวัดศรีสะเกษ จังหวัดสุรินทร์ และจังหวัดร้อยเอ็ด โดยไม่ทับซ้อนกับแปลงที่กรมพัฒนาพลังงานทดแทนและอนุรักษ์พลังงานได้จ่ายไปแล้ว จังหวัดศรีสะเกษ จำนวน 71 แปลง เนื้อที่ 96-3-08.95 ไร่ เป็นเงินจำนวน 3,096,716 บาท จังหวัดสุรินทร์จำนวน 129 แปลง เนื้อที่ 456-3-81 ไร่ เป็นเงินจำนวน 14,622,480 บาท และจังหวัดร้อยเอ็ดจำนวน 44 แปลง เนื้อที่ 276-2-18 ไร่ เป็นเงินจำนวน 8,849,440 บาท รวมทั้งสิ้นจำนวน 518 แปลง เนื้อที่ 1,470-3-37.06 ไร่ เป็นจำนวนเงิน 47,066,964.80 บาท
วันเสาร์ที่ 25 กุมภาพันธ์ 2566
สธ.เตรียมให้ อบจ.บริหารจัดการภารกิจ สอน./รพ.สต.เอง 100% หลังพ้นระยะเปลี่ยนผ่านการถ่ายโอน 6 เดือน
รองปลัดกระทรวงสาธารณสุข เผย การถ่ายโอนภารกิจ สอน./ รพ.สต. จะครบกำหนดการช่วยเหลือในระยะเปลี่ยนผ่าน 6 เดือน ในวันที่ 1 เม.ย.นี้ ได้สั่งการ สสจ.ให้ อบจ.ที่มีความพร้อมบริหารจัดการภารกิจ สอน./ รพ.สต. เอง 100% โดยยังเฝ้าระวังผลกระทบกับประชาชนต่อเนื่อง เ
รองปลัดกระทรวงสาธารณสุข เผย การถ่ายโอนภารกิจ สอน./ รพ.สต. จะครบกำหนดการช่วยเหลือในระยะเปลี่ยนผ่าน 6 เดือน ในวันที่ 1 เม.ย.นี้ ได้สั่งการ สสจ.ให้ อบจ.ที่มีความพร้อมบริหารจัดการภารกิจ สอน./ รพ.สต. เอง 100% โดยยังเฝ้าระวังผลกระทบกับประชาชนต่อเนื่อง เพื่อรวบรวมเสนอต่อคณะกรรมการกระจายอำนาจฯ และหน่วยงานที่เกี่ยวข้องต่อไป
วันนี้ (25 กุมภาพันธ์ 2566) นายแพทย์พงศ์เกษม ไข่มุกด์ รองปลัดกระทรวงสาธารณสุข กล่าวว่าการถ่ายโอนภารกิจสถานีอนามัยเฉลิมพระเกียรติ 60 พรรษา นวมินทราชินี (สอน.) และโรงพยาบาลส่งเสริมสุขภาพตำบล (รพ.สต.) ให้แก่องค์การบริหารส่วนจังหวัด (อบจ.) รอบปีงบประมาณ 2566 ได้เริ่มมาตั้งแต่วันที่1 ตุลาคม 2565 จำนวน 3,263 แห่งใน 49 จังหวัด และมีการทยอยถ่ายโอนจนครบตามเป้าหมาย ซึ่งแม้ว่าจากการประเมินของกระทรวงสาธารณสุขจะพบระบบการเตรียมพร้อมของ อบจ.ในการรับถ่ายโอนภารกิจยังดำเนินการได้ไม่เต็มที่ใน 3 เดือนแรก และได้ให้สำนักงานสาธารณสุขจังหวัดติดตามให้การช่วยเหลือเพื่อลดผลกระทบในการจัดบริการประชาชน เป็นระยะเวลา 6 เดือน ซึ่งจะครบกำหนดในวันที่ 1 เมษายน 2566 นี้ แต่จากการแถลงข่าวของทาง อบจ.ในคราวต่างๆ รวมถึงในการประชุมคณะอนุกรรมการถ่ายโอนฯ และกรมส่งเสริมการปกครองท้องถิ่น (สถ.) และการตอบข้อซักถามของคณะกรรมาธิการวุฒิสภา เมื่อวันที่ 22 กุมภาพันธ์ 2566 ได้ยืนยันว่ามีการเตรียมพร้อมและแก้ไขระเบียบต่างๆ เพื่อรองรับการถ่ายโอนเรียบร้อยแล้ว อยากให้กระทรวงสาธารณสุขดูแลด้านวิชาการและ regulator
นายแพทย์พงศ์เกษม กล่าวต่อว่า ดังนั้น สำนักงานปลัดกระทรวงสาธารณสุขจะได้สั่งการเชิงนโยบายให้สำนักงานสาธารณสุขจังหวัดที่ อบจ.มีความพร้อมแล้ว มอบให้ อบจ.บริหารจัดการภารกิจทั้งหมดเอง และให้ติดตามเฝ้าระวังผลกระทบต่อประชาชนเพื่อให้การช่วยเหลือแก้ไขปัญหาทันที พร้อมรายงานข้อมูลต่อสำนักงานปลัดกระทรวงสาธารณสุข เพื่อรวบรวมเสนอต่อคณะกรรมการกระจายอำนาจฯ ผู้ตรวจการแผ่นดิน คณะกรรมาธิการวุฒิสภา และหน่วยงานที่เกี่ยวข้องตามที่ได้รับการสอบถามข้อมูลมาอย่างต่อเนื่องต่อไป
นอกจากนี้ ได้ปรับวิธีการรับรองการทำงานของ อสม. จากเดิมที่ต้องผ่านเจ้าหน้าที่ของ สอน./รพ.สต.มาเป็นการรับรองผ่านระบบดิจิทัล หรือเอกสารรับรองเท่าที่จำเป็นให้ผ่าน สสอ.แทน โดยออกประกาศกระทรวงสาธารณสุข กำหนดการเบิกจ่ายเงินค่าป่วยการ อสม. ผ่านระบบ e-Social welfare และรายงานผลการปฏิบัติงานผ่านแอปพลิเคชัน Smart อสม. เป็นการลดขั้นตอนการทำงาน เพิ่มความคล่องตัว และเกิดประสิทธิภาพมากยิ่งขึ้น
***************************************** 25 กุมภาพันธ์ 2566
วันอาทิตย์ที่ 26 กุมภาพันธ์ 2566
รมว.เกษตรฯ เปิดงานวันสหกรณ์แห่งชาติ ประจำปี 2566
รมว.เกษตรฯ เปิดงานวันสหกรณ์แห่งชาติ ประจำปี 2566 มุ่งมั่นพัฒนาและสร้างความเข้มแข็งภายใต้เศรษฐกิจฐานราก หวังมีส่วนสำคัญต่อการพัฒนาเศรษฐกิจและสังคมของประเทศอย่างยั่งยืน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานเปิดงานวันสหกรณ์แห่งชาติ ประจำปี 2566 เพื่อน้อมรำลึกถึงพระกรุณาธิคุณของพระราชวรวงศ์เธอกรมหมื่นพิทยาลงกรณ์ “พระบิดาแห่งการสหกรณ์ไทย” และเป็นการแสดงถึงความรู้รักสามัคคีและความเป็นน้ำหนึ่งใจเดียวกันของขบวนการสหกรณ์ไทย ณ บริเวณลานพระรูปพระบิดาสหกรณ์ไทย สันนิบาตสหกรณ์แห่งประเทศไทย ซึ่งสหกรณ์ในประเทศไทยก่อตั้งขึ้นโดยการรวมตัวกันของประชาชนในระดับฐานรากเพื่อส่งเสริมเศรษฐกิจและสังคมของสมาชิก โดยวิธีการช่วยเหลือซึ่งกันและกันตามหลักการสหกรณ์ เช่น การมีส่วนร่วมของสมาชิก ความร่วมมือระหว่างสหกรณ์ การเอื้ออาทรต่อชุมชน ซึ่งสอดคล้องกับแนวคิดเศรษฐกิจพอเพียงและมีส่วนสำคัญต่อการพัฒนาเศรษฐกิจและสังคมของประเทศอย่างมาก ทั้งนี้ เศรษฐกิจฐานราก คือระบบเศรษฐกิจของชุมชนท้องถิ่น ที่สามารถพึ่งพาตนเองภายใต้ปรัชญาเศรษฐกิจพอเพียง มีคุณธรรม มีการช่วยเหลือเอื้อเฟื้อซึ่งกันและกัน และเป็นระบบเศรษฐกิจที่เอื้อให้เกิดการพัฒนาด้านต่าง ๆ ในพื้นที่อย่างเข้มแข็งและยั่งยืน นอกจากนี้เศรษฐกิจฐานรากจะต้องมีแนวทางการพัฒนา การจัดการ การสร้างความสัมพันธ์ ทั้งทางเศรษฐกิจและสังคมระหว่างผู้คนในชุมชนท้องถิ่น รวมถึงความจำเป็นพื้นฐานต่าง ๆ สำหรับคนในพื้นที่ ซึ่งสหกรณ์นั้นถือว่าเป็นแนวทางเดียวกับเศรษฐกิจฐานราก เพราะเป็นรวมตัวกันของผู้คนในสังคมเพื่อช่วยเหลือเกื้อกูลกัน
ทั้งนี้ ปัจจุบันสหกรณ์แบ่งออกเป็น 7 ประเภท ประกอบด้วย สหกรณ์การเกษตร สหกรณ์นิคม สหกรณ์ประมง สหกรณ์บริการ สหกรณ์ร้านค้า สหกรณ์ออมทรัพย์ และสหกรณ์เครดิตยูเนี่ยน มีจำนวนสหกรณ์ทั้งสิ้น 6,561 สหกรณ์ แยกเป็นสหกรณ์ภาคการเกษตร (เกษตร ประมง และนิคม) จำนวน 3,391 สหกรณ์ และสหกรณ์นอกภาคการเกษตร (ร้านค้า บริการ ออมทรัพย์ และเครดิตยูเนี่ยน) จำนวน 3,170 สหกรณ์ และมีสมาชิกสหกรณ์รวมประมาณ 11 ล้านคน
“สันนิบาตสหกรณ์ฯ ถือเป็นหัวขบวนของสหกรณ์ไทย โดยร่วมมือกับทุกภาคส่วน เพื่อช่วยกันส่งเสริมให้ประชาชนรับรู้และเข้าใจในวิธีการสหกรณ์ สามารถนำไปใช้ในชีวิตประจำวันได้อย่างจริงจังและต่อเนื่อง และร่วมกันพัฒนาระบบสหกรณ์ให้มีความเข้มแข็งยิ่งขึ้น เพื่อจะได้เป็นกลไกสำคัญในการพัฒนาเศรษฐกิจและสังคมของประเทศอย่างมีประสิทธิภาพ สามารถสร้างชุมชนให้มีความเข้มแข็งนำไปสู่สังคมอยู่เย็นเป็นสุขต่อไป ซึ่งวันนี้เป็นวันครบรอบ 107 ปีการสหกรณ์ไทย และเป็นวันสหกรณ์แห่งชาติ ซึ่งสหกรณ์จะต้องมีพัฒนาขึ้นไปเรื่อย ๆ เพื่อดูแลสมาชิกที่มีถึง 11 ล้านครัวเรือน ให้ได้รับสิทธิประโยชน์ และสามารถดำรงชีวิตอยู่ได้ อย่างไรก็ตาม สมาชิกสหกรณ์เป็นรากฐานของประเทศ กระทรวงเกษตรฯ โดยกรมส่งเสริมการเกษตรและกรมตรวจบัญชีสหกรณ์ ได้ทำงานร่วมกับสันนิบาตอย่างใกล้ชิดในการขับเคลื่อนการดำเนินงาน อาทิ การแก้ไขกฎหมาย เพื่อให้การดำเนินงานสมบูรณ์เพิ่มมากขึ้น สำหรับสหกรณ์ที่มีการทุจริต ได้กำชับว่าคนผิดต้องได้รับการลงโทษ และสิ่งที่สำคัญที่สุดคือการตรวจสอบบัญชี ที่กรมตรวจบัญชีสหกรณ์จะต้องทำงานเข้มข้นมากกว่าเดิม ซึ่งจะช่วยให้การทุจริตลดน้อยลง อย่างไรก็ตาม กระทรวงเกษตรและสหกรณ์จะหาแนวทางในการช่วยเหลือสมาชิกสหกรณ์ให้ได้รับประโยชน์สูงสุด และขอเป็นกำลังใจให้สมาชิกสหกรณ์ทั่วประเทศ จึงขอให้เชื่อมั่นว่าจะทำอย่างเต็มที่แน่นอน” ดร.เฉลิมชัย กล่าว
วันจันทร์ที่ 27 กุมภาพันธ์ 2566
กรมเจ้าท่า คุมเข้มความปลอดภัยทางน้ำทั่วประเทศ กำชับเรือโดยสารต้องพร้อม อุปกรณ์ประจำเรือต้องครบ และปลอดภัย
...
กรมเจ้าท่า คุมเข้มความปลอดภัยทางน้ำทั่วประเทศ กำชับเรือโดยสารต้องพร้อม อุปกรณ์ประจำเรือต้องครบ และปลอดภัย
ตามนโยบายรัฐบาล และกระทรวงคมนาคม โดยรัฐมนตรีว่าการกระทรวงคมนาคม (นายศักดิ์สยาม ชิดชอบ) และรัฐมนตรีช่วยว่าการกระทรวงคมนาคม (ดร.อธิรัฐ รัตนเศรษฐ) ได้มอบหมายให้กรมเจ้าท่า ควบคุม กำกับ และอำนวยความสะดวกและความปลอดภัยทางน้ำแก่ประชาชนและนักท่องเที่ยว เพื่อสร้างความพร้อมและความมั่นใจในการรองรับนักท่องเที่ยว โดย นายสรพงศ์ ไพฑูรย์พงษ์ รักษาการอธิบดีกรมเจ้าท่า เปิดเผยว่าได้มอบหมายให้นายวิเชียร เปมานุกรรักษ์ รองอธิบดีกรมเจ้าท่า (ด้านปฏิบัติการ) กำกับ ดูแล ตรวจตราความปลอดภัยทางน้ำ เน้นย้ำประชาชนและนักท่องเที่ยวต้องสวมใส่เสื้อชูชีพขณะเดินทางทางน้ำตลอดเวลา โดยในส่วนของการท่องเที่ยวทางน้ำในภูมิภาคที่ 7 พื้นที่ภาคตะวันออกเฉียงเหนือได้มีการกำกับดูแล ควบคุม คุมเข้ม อำนวยความสะดวกและความปลอดภัยแก่ประชาชนและนักท่องเที่ยว ดังนี้
เมื่อวันที่ 26 กุมภาพันธ์ 2566 สำนักงานเจ้าท่าภูมิภาคสาขาหนองคาย จัดเจ้าหน้าที่ตรวจตราปราบปราม ควบคุมการเดินเรือ อำนวยความสะดวกและความปลอดภัยแก่ประชาชนและนักท่องเที่ยว บริเวณท่าเรือวัดพระธาตุหล้าหนอง เรือโดยสาร 7 ลำ 58 เที่ยว ผู้โดยสาร 237 คน ท่าเรือเทศบาลตำบลบึงโขงหลง เรือโดยสาร 115 ลำ 135 เที่ยว ผู้โดยสาร 1,238 คน ท่าเรือทะเลบัวแดง เรือโดยสาร 54 ลำ 98 เที่ยว ผู้โดยสาร 1,387 คน ท่าเรือด่านศุลกากรบึงกาฬ เรือโดยสาร 6 ลำ 3 เที่ยว ผู้โดยสาร 57 คน ท่าเรือศุลกากรปากชม เรือโดยสาร 5 ลำ ผู้โดยสาร 45 คน และสำนักงานเจ้าท่าภูมิภาคสาขานครพนม บริเวณท่าเทียบเรือและโดยสารเทศบาลนครพนม อำเภอเมืองนครพนม จังหวัดนครพนม เรือโดยสาร 3 ลำ 22 เที่ยว 569 คน
รักษาการอธิบดีกรมเจ้าท่า กล่าวเพิ่มเติมว่า จากมาตรการด้านความปลอดภัยทางน้ำ กรมเจ้าท่า กระทรวงคมนาคม ได้จัดเรือตรวจการณ์พร้อมเจ้าหน้าที่ ออกตรวจตรา อำนวยความสะดวก ความปลอดภัยทางน้ำ อย่างเคร่งครัด โดยเรือต้องมีอุปกรณ์ความปลอดภัยประจำเรือครบถ้วน ผู้ควบคุมเรือโดยสารต้องมีความพร้อมไม่เสพติดของมึนเมา ท่าเรือต้องปลอดภัยมีอุปกรณ์ประจำท่าเรือ อาทิ พวงชูชีพ พร้อมระบุจำนวนผู้โดยสาร มีการประชาสัมพันธ์การสวมใส่เสื้อชูชีพ และให้ปฏิบัติตามคำแนะนำของเจ้าหน้าที่ประจำท่าเรืออย่างเคร่งครัด เพื่อความปลอดภัย พร้อมกันนี้ รักษาการอธิบดีกรมเจ้าท่า ได้สั่งการให้สำนักงานเจ้าท่าทั่วประเทศ เร่งตรวจสอบเรือโดยสารทุกลำในพื้นที่เพื่อตรวจสอบความพร้อมของเรือทุกลำ และรายงานให้ทราบ ทั้งนี้ หากพบเห็นความไม่ปลอดภัยทางน้ำ สามารถแจ้งสายด่วนกรมเจ้าท่า 1199 ตลอด 24 ชั่วโมง
วันพฤหัสบดีที่ 23 กุมภาพันธ์ 2566
ความสัมพันธ์ระหว่างไทย-สิงคโปร์ สู่การพัฒนาความร่วมมือในทุกมิติ
(22 กุมภาพันธ์ 2566 เวลา 15.30 น.) พลเอก สนิธชนก สังขจันทร์ ปลัดกระทรวงกลาโหม ให้การต้อนรับ นาย Kevin Cheok (เควิน ฉ็อก) เอกอัครราชทูตสาธารณรัฐสิงคโปร์ ประจำประเทศไทย ณ ห้องพระบารมีปกเกล้า ในศาลาว่าการกลาโหม
เพื่อแนะนำตัวในโอกาสเข้ารับหน้าที่ และพัฒนาความร่วมมือระหว่างสองประเทศให้มีความแน่นแฟ้นมากยิ่งขึ้น
โดยปลัดกระทรวงกลาโหมได้กล่าวชื่นชมบทบาทในการผลักดันความร่วมมือของทั้งสองประเทศ ซึ่งจะเป็นการพัฒนาไปสู่ความร่วมมือในด้านต่างๆ อาทิ ด้านสาธารณสุข การเปิดพรมแดน ความร่วมมือเพื่อพัฒนาเมืองอัจฉริยะ การพัฒนาอย่างยั่งยืน เศรษฐกิจสีเขียวตามแนวคิด BCG Model ของไทย กับ Green Plan 2030 ของสิงคโปร์ ตลอดจน Digital Economy โดยกระทรวงกลาโหมยินดีสนับสนุนการปฏิบัติหน้าที่อย่างเต็มที่ อีกทั้งมีความยินดีที่ทั้งสองประเทศสามารถกลับมาดำเนินความร่วมมือระหว่างกันได้อย่างเต็มศักยภาพภายหลังสถานการณ์การแพร่ระบาดของโควิด 19 มีพัฒนาการที่ดีขึ้น
ทั้งนี้ ความสัมพันธ์ระหว่างไทย – สิงคโปร์ มีมาอย่างยาวนานกว่า 50 ปี โดยเฉพาะความสัมพันธ์ทางทหารที่มีความใกล้ชิดกันในทุกมิติ ทั้งการแลกเปลี่ยนการเยือน การแลกเปลี่ยนด้านการข่าว การแลกเปลี่ยนที่นั่งฝึกศึกษา การฝึกระดับทวิภาคีและพหุภาคี และความร่วมมือด้านอุตสาหกรรมป้องกันประเทศ อีกทั้งมีการจัดทำบันทึกความเข้าใจ และความตกลงระหว่างกระทรวงกลาโหมกับกระทรวงกลาโหมสิงคโปร์ ซึ่งครอบคลุมในทุกระดับ
วันพุธที่ 1 มีนาคม 2566
01/03/2566
รมว.สุชาติ หารือเอกอัครราชทูต ณ กรุงแคนเบอร์รา เร่งขยายตลาดแรงงานภาคเกษตรในออสเตรเลีย
รมว.สุชาติ หารือเอกอัครราชทูต ณ กรุงแคนเบอร์รา เร่งขยายตลาดแรงงานภาคเกษตรในออสเตรเลีย
วันที่ 1 มีนาคม 2566 นายสุชาติ ชมกลิ่น รัฐมนตรีว่าการกระทรวงแรงงาน พร้อมด้วย นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน นายบุญชอบ สุทธมนัสวงษ์ ปลัดกระทรวงแรงงาน และผู้บริหารระดับสูงกระทรวงแรงงาน เข้าพบ นางสาวอาจารี ศรีรัตนบัลล์ เอกอัครราชทูตไทย ณ กรุงแคนเบอร์รา ในโอกาสเดินทางเยือนประเทศออสเตรเลีย เพื่อประชุมหารือข้อราชการด้านแรงงาน ในประเด็นการให้ความคุ้มครองและสิทธิประโยชน์ของแรงงานไทยในภาคเกษตร และแนวโน้มการขยายตลาดแรงงานไทยในภาคอุตสาหกรรม ภาคการบริการ เช่น สาขานวดไทย สปา และพ่อครัว แม่ครัวไทย เพื่อเพิ่มโอกาสในการผลักดันให้แรงงานไทยไปทำงานในออสเตรเลียมากขึ้น ตลอดจนหารือในการจัดตั้งสำนักงานแรงงานในเครือรัฐออสเตรเลีย เพื่อเป็นศูนย์กลางในการติดต่อ และอำนวยความสะดวกให้แรงงานไทยที่ทำงาน ณ ทำเนียบเอกอัครราชทูต ณ กรุงแคนเบอร์รา ประเทศออสเตรเลีย
นายสุชาติ กล่าวว่า วันนี้ผมและผู้บริหารกระทรวงแรงงาน ขอขอบคุณท่านเอกอัครราชทูตไทย ณ กรุงแคนเบอร์รา ที่ให้การดูแลแรงงานไทยเป็นอย่างดีทั้งในเรื่องของชีวิตความเป็นอยู่และได้รับการคุ้มครองสิทธิตามกฎหมาย การที่แรงงานไทยได้มีโอกาสมาทำงานที่ออสเตรเลียจะเป็นการช่วยพัฒนาทักษะฝีมือ สร้างรายได้ ช่วยยกระดับฐานะแก่ครอบครัว จากการหารือในวันนี้จะเป็นประโยชน์อย่างยิ่งต่อการขยายตลาดแรงงานให้แรงงานไทยสามารถเข้ามาทำงานในออสเตรเลีย ซึ่งเป็นตลาดที่มีศักยภาพเพิ่มมากขึ้น ในตำแหน่งงานที่เหมาะสม และได้รับค่าตอบแทนที่ดี รวมถึงการขยายตลาดแรงงานเพื่อให้ประเทศออสเตรเลียเปิดรับแรงงานในภาคเกษตรจากประเทศไทย เพื่อให้สอดคล้องตามนโยบายรัฐบาลที่ได้ให้ความสำคัญกับการส่งเสริมแรงงานไทยได้เดินทางไปทำงานต่างประเทศ เพื่อให้คนไทยมีงานทำ มีอาชีพ นำรายได้เข้าประเทศและช่วยเพิ่มขีดความสามารถในการแข่งขัน ส่วนการจัดตั้งสำนักงานแรงงานในออสเตรเลียนั้นขณะนี้กระทรวงแรงงานอยู่ระหว่างผลักดัน เพื่อให้เป็นหน่วยงานดูแล ประสาน ส่งเสริม และช่วยเหลือคุ้มครองสิทธิประโยชน์ของแรงงานไทย ซึ่งจะเป็นโอกาสสำคัญที่จะช่วยส่งเสริมให้เกิดความร่วมมือระหว่างไทยและออสเตรเลียในความร่วมมือด้านแรงงานมากขึ้นต่อไป
“ผมขอขอบคุณท่านเอกอัครราชทูตไทย ณ กรุงแคนเบอร์รา ที่ได้หารือในวันนี้ ถือเป็นนิมิตรหมายอันดีที่จะช่วยสร้างโอกาสให้แรงงานไทยได้มาทำงานในออสเตรเลียมากขึ้น สามารถเพิ่มทักษะฝีมือ ยกระดับรายได้ให้กับตนเอง และครอบครัว ที่สำคัญจะช่วยสร้างเม็ดเงินเข้าประเทศและเพิ่มขีดความสามารถในการแข่งขันอีกด้วย” นายสุชาติ กล่าวตอนท้าย
ด้าน นางสาวอาจารี ศรีรัตนบัลล์ เอกอัครราชทูตไทย ณ กรุงแคนเบอร์รา ประเทศออสเตรเลีย กล่าวว่า "ขอชื่นชมแรงงานไทยเป็นแรงงานที่มีคุณภาพ ขยันทำงาน อดทน เรียนรู้งานได้รวดเร็ว ที่สำคัญมีทักษะและความสามารถที่หลากหลาย โดยเฉพาะภาคบริการ เช่น กุ๊ก บาเทนเดอร์ พนักงานบริการเครื่องดื่ม พนักงานเสิร์ฟ ซึ่งงานบริการถือเป็นเอกลักษณ์และเสน่ห์ของคนไทย เป็นที่ประทับใจของชาวต่างชาติ การหารือครั้งนี้จึงเป็นโอกาสดีที่กระทรวงแรงงานจะได้ขยายตลาดแรงงานให้คนไทยที่มีฝีมือ มีมาตรฐานได้มีโอกาสมาทำงานในออสเตรเลียเพิ่ม เนื่องจากตลาดแรงงานในออสเตรเลียอยู่ในภาวะขยายตัว และเป็นตลาดรองรับแรงงานไทยที่สำคัญต่อไปในอนาคต อย่างไรก็ดีตลาดแรงงานในออสเตรเลียขณะนี้มีความต้องการแรงงาน ประเภทช่างเชื่อม ช่างเทคนิค วิศวกร และช่างทักษะฝีมือ จำนวนมาก" เอกอัครราชทูต กล่าว
+++++++++++++++++++
กองเผยแพร่และประชาสัมพันธ์
1 มีนาคม 2566
วันอังคารที่ 28 กุมภาพันธ์ 2566
28/02/2566
ไอแบงก์ แสดงความเสียใจต่อเหตุการณ์แผ่นดินไหวในตุรเคีย และส่งมอบเงินบริจาคช่วยเหลือกว่า 1 ล้านบาท ผ่านสถานทูตตุรเคีย
ไอแบงก์แสดงความเสียใจต่อเหตุการณ์แผ่นดินไหวครั้งรุนแรงในตุรเคียและส่งมอบเงินบริจาคจำนวน 1,138,000 บาท เมื่อช่วงเช้าวันจันทร์ที่ 27 กุมภาพันธ์ 2566 ณ สถานเอกอัครราชทูตสาธารณรัฐตุรเคียประจำประเทศไทย อาคาร เอ็มไพร์ทาวเวอร์
ธนาคารอิสลามแห่งประเทศไทย (ไอแบงก์) นำโดย นายภูมิศักดิ์ อรัญญาเกษมสุข ประธานกรรมการธนาคาร พร้อมด้วยนายระบิล พรพัฒน์กุล ประธานอนุกรรมการบริหาร นางวชิรญา เพิ่มภูศรี กรรมการธนาคาร นางวรรณพร เทพหัสดิน ณ อยุธยา กรรมการธนาคาร และนายทวีลาภ ฤทธาภิรมย์ กรรมการและผู้จัดการธนาคาร เดินทางเข้าพบ นางแซรัป แอร์ซอย (H.E. Mrs. Serap Ersoy) เอกอัครราชทูตสาธารณรัฐตุรเคียประจำประเทศไทย เพื่อแสดงความเสียใจต่อเหตุการณ์แผ่นดินไหวครั้งรุนแรงในตุรเคียและส่งมอบเงินบริจาคจำนวน 1,138,000 บาท เมื่อช่วงเช้าวันจันทร์ที่ 27 กุมภาพันธ์ 2566 ณ สถานเอกอัครราชทูตสาธารณรัฐตุรเคียประจำประเทศไทย อาคาร เอ็มไพร์ทาวเวอร์
ไอแบงก์นับเป็นสถาบันการเงินแห่งแรกที่ได้เปิดช่องทางให้ประชาชนชาวไทยได้มีส่วนร่วมในการช่วยเหลือผู้ที่ได้รับผลกระทบจากภัยพิบัติแผ่นดินไหวในประเทศตุรเคีย โดยการเปิดรับบริจาคเงินผ่านบัญชีออมทรัพย์ เลขที่ 008-1-36170-1 สำนักงานอโศก ชื่อบัญชี “ไอแบงก์และคนไทย ช่วยเหลือผู้ประสบภัยแผ่นดินไหวประเทศตุรเคีย” ตั้งแต่หลังประสบเหตุเพียงหนึ่งวัน และธนาคารได้ประชาสัมพันธ์เชิญชวนไม่ว่าจะเป็นลูกค้า หรือพนักงานของธนาคาร รวมไปถึงคนไทยทุกคนที่ประสงค์ร่วมช่วยเหลือ ตั้งแต่วันที่ 7 - 23 กุมภาพันธ์ 2566 ที่ผ่านมา ซึ่งมียอดเงินบริจาคเข้าบัญชี รวม 1,819 รายการ เป็นจำนวนเงินบริจาคทั้งสิ้น 1,138,000 บาท นอกจากนี้นายภูมิศักดิ์ และกรรมการธนาคาร ยังได้ร่วมขอพรให้รัฐบาลและประชาชนชาวตุรเคียผ่านพ้นช่วงเวลายากลำบากนี้ไปได้โดยเร็ว ในขณะที่เอกอัครราชทูตฯ ได้ขอบคุณการริเริ่มของไอแบงก์และไมตรีจิตของชาวไทย และแสดงความซาบซึ้งใจผ่านมายังไอแบงก์ด้วย
ไอแบงก์เป็นธนาคารที่ใช้หลักชะรีอะฮ์ (หลักศาสนาอิสลาม) เป็นธรรมนูญในการดำเนินธุรกิจ ดังนั้นการช่วยเหลือเพื่อนมนุษย์ที่ได้รับความทุกข์ยาก หรือความเป็นภราดรภาพ หรือในอิสลามเรียกว่า “อุคูวะห์อิสลามียะห์” เป็นสิ่งที่พึงกระทำ ทั้งนี้ เพื่อเป็นการแสดงออกถึงความเป็นน้ำหนึ่งใจเดียวกัน เหตุการณ์ครั้งนี้ถือเป็นภัยธรรมชาติครั้งรุนแรง ที่ผ่านมาประเทศไทยเคยประสบกับเหตุสึนามิเราก็เคยได้รับการช่วยเหลือจากประเทศอื่นๆ ในครั้งนี้ก็ถือเป็นการส่งกำลังใจจากประชาชนคนไทยที่น่าภูมิใจ และขอขอบพระคุณผู้มีส่วนร่วมทุกท่านที่ทำให้โครงการนี้ประสบความสำเร็จลุล่วงไปด้วยดีและขอให้ความดีของทุกท่านถูกตอบรับจากพระผู้เป็นเจ้าครับ นายทวีลาภ กล่าวทิ้งท้าย
วันศุกร์ที่ 24 กุมภาพันธ์ 2566
ท่าอากาศยานสุวรรณภูมิจะทำการติดตั้งระบบส่งคืนถาดใส่สัมภาระอัตโนมัติ (Automatic Return Tray System) เพื่อให้ผู้โดยสารได้รับความสะดวกรวดเร็วมากขึ้น
...
ท่าอากาศยานสุวรรณภูมิจะทำการติดตั้งระบบส่งคืนถาดใส่สัมภาระอัตโนมัติ (Automatic Return Tray System) เพื่อให้ผู้โดยสารได้รับความสะดวกรวดเร็วมากขึ้น
ท่าอากาศยานสุวรรณภูมิ (ทสภ.) กระทรวงคมนาคม ดำเนินการตามแผนปรับปรุงจุดตรวจค้นผู้โดยสารและสัมภาระ ติดตั้งระบบส่งคืนถาดใส่สัมภาระอัตโนมัติ (Automatic Return Tray System : ARTS) โดยระบบ ARTS จะทำให้การตรวจสัมภาระของผู้โดยสารรวดเร็วขึ้น ซึ่งเจ้าหน้าที่ไม่ต้องรวบรวมถาดใส่สัมภาระของผู้โดยสารที่ใช้แล้วกลับมาใส่คิวใหม่อีกครั้ง ทำให้ผู้โดยสารได้รับบริการที่สะดวกรวดเร็วยิ่งขึ้น ลดความคับคั่งแออัดของผู้โดยสารบริเวณจุดตรวจค้นฯ โดย ทสภ. จะเริ่มดำเนินการปิดพื้นที่บางส่วนเพื่อติดตั้งระบบฯ ณ จุดตรวจค้นผู้โดยสารขาออกระหว่างประเทศ ดังนี้
พื้นที่ ณ จุดตรวจค้นขาออกระหว่างประเทศ  ช่วงวัน และ เวลา การปิดให้บริการ วัน และ เวลา การเปิดให้บริการ
1. จุดตรวจค้นโซน 3 ด้านทิศตะวันตก ตั้งแต่วันที่ 1 มีนาคม 2566 เวลา 00.00 น. (คืนวันที่ 28 กุมภาพันธ์ 2566)  คาดว่าจะแล้วเสร็จและเปิดให้บริการในวันที่ 29 มีนาคม 2566 เวลา 24.00 น.
2. จุดตรวจค้นโซน 3 ด้านทิศตะวันออก ตั้งแต่วันที่ 30 มีนาคม 2566 เวลา 00.00 น. (คืนวันที่ 29 มีนาคม 2566)  คาดว่าจะแล้วเสร็จและเปิดให้บริการในวันที่ 26 เมษายน 2566 เวลา 24.00 น.
3. จุดตรวจค้นโซน 2 ด้านทิศตะวันตก ตั้งแต่วันที่ 27 เมษายน 2566 เวลา 00.00 น. (คืนวันที่ 26 เมษายน 2566) คาดว่าจะแล้วเสร็จและเปิดให้บริการในวันที่ 24 พฤษภาคม 2566 เวลา 24.00 น.
4. จุดตรวจค้นโซน 2 ด้านทิศตะวันออก ตั้งแต่วันที่ 25 พฤษภาคม 2566 เวลา 00.00 น. (คืนวันที่ 24 พฤษภาคม 2566) คาดว่าจะแล้วเสร็จและเปิดให้บริการในวันที่ 21 มิถุนายน 2566 เวลา 24.00 น.
5. จุดตรวจค้นโซน 1 ตั้งแต่วันที่ 22 มิถุนายน 2566 เวลา 00.00 น. (คืนวันที่ 21 มิถุนายน 2566)  คาดว่าจะแล้วเสร็จและเปิดให้บริการในวันที่ 12 กรกฎาคม 2566 เวลา 24.00 น.
ทั้งนี้อาจมีการเปลี่ยนแปลงวันและเวลาการปิด - เปิดพื้นที่จุดตรวจค้นฯ
ทั้งนี้ ในช่วงวันเวลา ที่ ทสภ. ทำการปิดพื้นที่ให้บริการ ณ จุดตรวจค้นโซน 3 และ โซน 2 ทสภ.จะเปิดให้บริการจุดตรวจค้นโซน 1 เพิ่ม สำหรับผู้โดยสารทั่วไป โดย ทสภ. ได้เพิ่มกำลังเจ้าหน้าที่บริการท่าอากาศยานในการให้คำแนะนำและจัดระเบียบแถวเพื่อให้การบริการเป็นไปด้วยความสะดวกและรวดเร็ว
การติดตั้งระบบ ARTS เมื่อดำเนินการแล้วเสร็จ จะทำให้การให้บริการผู้โดยสาร ณ จุดตรวจค้นสามารถรองรับการให้บริการได้ 6,650 คน/ชั่วโมง จากเดิมก่อนติดตั้ง 3,300 คน/ชั่วโมง เพื่อให้ผู้โดยสารได้รับการบริการที่รวดเร็วยิ่งขึ้น ช่วยแก้ปัญหาความคับคั่งในการรอต่อคิวตรวจกระเป๋าและสัมภาระ ยกระดับการบริการ ทำให้ผู้โดยสารได้รับความพึงพอใจมากยิ่งขึ้น ทั้งนี้ ระบบ ARTS ถือเป็นส่วนหนึ่งของโครงการที่ ทสภ. จะนำมาพัฒนาปรับปรุงบริการต่างๆ ของสนามบินให้มีความทันสมัย ปลอดภัยสะดวกสบาย และรวดเร็ว เพื่อก้าวเข้าสู่ความเป็น Digital Airport และพร้อมมุ่งสู่การเป็นท่าอากาศยานที่ดีระดับโลก
ทั้งนี้ ทสภ. ขออภัยในความไม่สะดวกในช่วงเวลาดังกล่าว และขอความร่วมมือผู้โดยสารที่จะเดินทางเที่ยวบินขาออกระหว่างประเทศควรเผื่อเวลาก่อนการเดินทางประมาณ 3 ชั่วโมง โดยเฉพาะในช่วงเวลาประมาณ 19.00 - 21.00 น. ซึ่งเป็นช่วงเวลาที่มีผู้โดยสารใช้บริการหนาแน่น และสำหรับเที่ยวบินขาออกภายในประเทศ ควรเผื่อเวลาก่อนการเดินทางประมาณ 2 ชั่วโมง สอบถามข้อมูลเพิ่มเติมได้ที่ ได้ที่ AOT Contact Center หมายเลขโทรศัพท์ 1722 ตลอด 24 ชั่วโมง
วันพฤหัสบดีที่ 23 กุมภาพันธ์ 2566
23/02/2566
รมต.อนุชา ชื่นชมคณะสงฆ์ไทยและญาติโยม 139 ชีวิต ร่วมเดินเท้า 3,100 กม. เส้นทางโคราช-พุทธคยา ชี้เป็นแบบอย่างพลังศรัทธาทางพระพุทธศาสนา
รมต.อนุชา ชื่นชมคณะสงฆ์ไทยและญาติโยม 139 ชีวิต ร่วมเดินเท้า 3,100 กม. เส้นทางโคราช-พุทธคยา ชี้เป็นแบบอย่างพลังศรัทธาทางพระพุทธศาสนา
วันนี้ (23 ก.พ. 66) นายอนุชา นาคาศัย รัฐมนตรีประจำสำนักนายกรัฐมนตรี ชื่นชมพลังศรัทธาทางพระพุทธศานาของคณะสงฆ์ จำนวน 120 รูป ญาติโยมและคนงาน จำนวน 19 คน รวม 139 ชีวิต เข้าร่วมโครงการธุดงค์ธรรมยาตรา ตามรอยบาทพระศาสดา อินเดีย-เนปาล รุ่นที่ 8 ระหว่างวันที่ 13 พฤศจิกายน 2565 ถึงวันที่ 5 เมษายน 2566 ใช้ระยะเวลา 112 วัน ระยะทาง 3,100 กิโลเมตร โดยย้ำว่าเป็นแบบอย่างที่ดีในการแสดงออกถึงความเลื่อมใสและความดีงามในพระพุทธศาสนา อีกทั้งยังได้ศึกษาและนมัสการพุทธสถานที่พระบรมศาสดาทรงประสูติ ตรัสรู้ แสดงปฐมเทศนา และเสด็จดับขันธปรินิพพาน เพื่อให้พระสงฆ์ได้ปฏิบัติธุดงควัตร น้อมอุทิศถวายเป็นพระกุศลแด่สมเด็จพระญาณสังวร สมเด็จพระสังฆราช สกลมหาสังฆปริณายก และถวายเป็นพระราชกุศลแด่พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี
.
โครงการนี้ เป็นโครงการที่จัดโดยกองงานพระธรรมทูต อินเดีย-เนปาล ซึ่งพระเดชพระคุณพระธรรมโพธิวงศ์ (วีรยุทธ์ วีรยุทฺโธ Ph.D), หัวหน้าพระธรรมทูต สายประเทศอินเดีย-เนปาล ,เจ้าอาวาสวัดไทยพุทธคยา ประเทศอินเดีย เป็นประธานอำนวยการจัดโครงการฯ มอบหมายให้ พระวิเทศวชิรญาณ วิ. (สมพงศ์ ญาณธีโร) เจ้าอาวาสวัดป่าบรมธาตุราชสักการ ,ผู้รักษาการแทนเจ้าอาวาสวัดไทยกุสินาราเฉลิมราชย์ ,ผู้ช่วยเจ้าอาวาสวัดมหาธาตุยุวราชรังสฤษฎิ์ เป็นผู้ดูแลโครงการฯ โดยโครงการนี้เป็นการเดินธุดงค์
ในประเทศไทยจากสำนักปฏิบัติธรรมหุบกระทิง วังน้ำเขียว จังหวัดนครราชสีมา ถึง วัดสุวรรณภูมิพุทธชยันตี และเดินที่ประเทศอินเดีย-เนปาล ซึ่งเป็นดินแดนพุทธภูมิ โดยจะเดินไปยังสังเวชนียสถานทั้ง 4 และสถานที่สำคัญๆ รวมระยะเวลาทั้งสิ้น 112 วัน ระยะทาง 3,100 กิโลเมตร
.
รัฐมนตรีประจำสำนักนายกรัฐมนตรี กล่าวเพิ่มเติมว่า ทุกวันนี้มีการนำเสนอข่าวที่สร้างความเสื่อมเสียทางพระพุทธศาสนาเป็นจำนวนมาก ซึ่งมีทั้งที่จริงและไม่จริง จึงขอให้ประชาชนศึกษาข้อเท็จจริงก่อนเชื่อในข่าวที่ได้รับรู้มา ในส่วนของความดีงามทางพระพุทธศาสนามีให้เห็นเป็นจำนวนมาก อย่างเช่น โครงการธุดงค์ธรรมยาตรา ตามรอยบาทพระศาสดา อินเดีย-เนปาล และโครงการอื่นๆ ที่คณะสงฆ์และพุทธศาสนิกชนได้ร่วมแรงร่วมใจจัดทำ เพื่อเป็นการทำนุบำรุงพระพุทธศานา และให้ความช่วยเหลือเพื่อนมนุษย์ จึงขอเขิญชวนให้ประชาชนโดยเฉพาะชาวพุทธร่วมปกป้องพระพุทธศาสนามิให้เกิดความเสื่อมเสียและเสื่อมศรัทธาอีกต่อไป
วันอังคารที่ 14 มีนาคม 2566
รองปลัด.กษ.เป็นประธานการประชุมหารือการติดตามเร่งรัดการใช้จ่ายงบประมาณ
รองปลัด.กษ. เป็นประธานการประชุมหารือการติดตามเร่งรัดการใช้จ่ายงบประมาณ
วันอังคารที่ 14 มีนาคม 2566 เวลา 14.00 น. นายอภัย สุทธิสังข์ รองปลัดกระทรวงเกษตรและสหกรณ์ เป็นประธานการประชุมหารือการติดตามเร่งรัดการใช้จ่ายงบประมาณ ตามข้อสั่งการของ กษ. การดำเนินงาน/โครงการ ปัญหาอุปสรรค การดำเนินงานนโยบายสำคัญของกรมการข้าว ผ่านระบบ Zoom Meeting มีเป็นประเด็นหารือดังนี้
1) การเบิกจ่ายภาพรวม ของ กรมการข้าว
2) การเบิกจ่ายภาพรวมรายโครงการ ของ กรมการข้าว
3) การดำเนินงาน/โครงการ และปัญหาอุปสรรคการดำเนินงาน
ทั้งนี้ ในที่ประชุมมีข้อเสนอคือ ทุกส่วนควรเร่งรัดการดำเนินงาน ก่อหนี้ผูกพัน และเบิกจ่ายงบประมาณให้เป็นไปตามเป้าหมายที่ภาครัฐกำหนด โดยเป้าหมายการเบิกจ่ายสะสม ณ สิ้นไตรมาส 2 สำหรับภาพรวม ร้อยละ 52 รายจ่ายประจำ ร้อยละ 55รายจ่ายลงทุน ร้อยละ 39 และเร่งรัดการดำเนินงานและเบิกจ่ายเงินเหลื่อมปี ให้แล้วเสร็จโดยเร็วภายในกรอบระยะเวลาที่กำหนดอย่างเคร่งครัดต่อไป
วันอังคารที่ 14 มีนาคม 2566
กรมเจ้าท่า ขุดลอกพัฒนาบำรุงรักษาร่องน้ำ เพิ่มประสิทธิภาพในการเดินเรือ เพื่อดูแลประชาชน
...
กรมเจ้าท่า ขุดลอกพัฒนาบำรุงรักษาร่องน้ำ เพิ่มประสิทธิภาพในการเดินเรือ เพื่อดูแลประชาชน
ตามนโยบายรัฐบาล และกระทรวงคมนาคม ได้มอบหมายให้กรมเจ้าท่า ดำเนินการขุดลอก พัฒนาและบำรุงรักษาร่องน้ำทางเรือเดิน เพื่อความสะดวกและปลอดภัย เพิ่มประสิทธิภาพในการเดินเรือ การระบายน้ำ การอุปโภคบริโภค และเพิ่มพื้นที่รับน้ำเพื่อใช้ ในภาคการเกษตร
สำนักงานพัฒนาและบำรุงรักษาทางน้ำที่ 2 งานกำจัดผักตบชวาและวัชพืชจังหวัดอุทัยธานีและจังหวัดขัยนาท แม่น้ำเจ้าพระยา ต.ธรรมมามูล และบุ่งหาดกองสิน ตำบลเขาท่าพระ อำเภอเมืองขัยนาท จังหวัดชัยนาท ใช้ชุดเรือเจ้าท่า ผ.4 และ ผ.8 เป็นเครื่องจักรในการปฏิบัติงาน ดำเนินการกำจัดผักตบชวา ฯ ตามแผนงานจำนวน 148,000 ตัน ปัจจุบัน สามารถกำจัดผักตบชวา ฯ ได้จำนวน 54,340 ตัน คิดเป็น ร้อยละ 36.72 ซึ่งจะช่วยแก้ไขปัญหาการเดินเรือและฟื้นฟูสภาพร่องน้ำ การสัญจรทางน้ำสะดวกและปลอดภัย ช่วยระบายน้ำในฤดูน้ำหลาก การอุปโภค - บริโภค โดยมีประชาชนในพื้นที่ได้รับประโยชน์จากการขุดลอก ประมาณ 1,500 ครัวเรือน พื้นที่ทางการเกษตร ประมาณ 400 ไร่
กรมเจ้าท่า สำนักพัฒนาและบำรุงรักษาทางน้ำ สำนักงานพัฒนาและบำรุงรักษาทางน้ำที่ 3 ได้เปิดหน่วยปฏิบัติงานขุดลอกร่องน้ำบางดุก ต.ไม้ขาว อ.ถลาง จ.ภูเก็ต โดยใช้เรือเจ้าท่า ข.7 และ เรือเจ้าท่า 27 เป็นเครื่องจักรปฏิบัติงาน เพื่อแก้ไขปัญหาความเดือดร้อนให้กับผู้ใช้ร่องน้ำทางเรือเดินเนื่องจากไม่สามารถนำเรือเข้า - ออกร่องน้ำได้ตลอดเวลา ขุดลอกจาก กม.-1+250 ถึง กม.0+000 รวมระยะทาง 1,250 เมตร ปริมาณวัสดุขุดลอก 139,161.25 ลูกบาศก์เมตร ปัจจุบัน ขุดลอกได้เนื้อดิน 1,300 ลูกบาศก์เมตร รวมปริมาณสะสม 98, 540 ลูกบาศก์เมตร คิดเป็นร้อยละ 70.8 ซึ่งภายหลังการขุดลอกจะทำให้เรือสามารถเข้า - ออกร่องน้ำได้ตลอดเวลา เรือสามารถหลบคลื่นลมมรสุม ส่งเสริมอาชีพประมง การท่องเที่ยวในพื้นที่และบริเวณใกล้เคียง บำรุงรักษาร่องน้ำลดสิ่งกีดขวางเพิ่มพื้นที่ระบายน้ำ ซึ่งโครงการดังกล่าวจะมีประชาชนได้รับประโยชน์จากการขุดลอกประมาณ100 ครัวเรือน เรือขนาด 10 ตันกรอส เป็นเรือประมงพื้นบ้านแบบเพลาใบจักรยาว ประมาณ 50 ลำ สามารถเข้าออกร่องน้ำได้สะดวกและปลอดภัยช่วยส่งเสริมเศรษฐกิจชุมชนและการท่องเที่ยว
วันอังคารที่ 14 มีนาคม 2566
14/03/2566
ครม. เห็นชอบเพิ่มเงินค่าตอบแทนกำนัน ผู้ใหญ่บ้าน แพทย์ประจำตำบล สารวัตรกำนัน ผู้ช่วยผู้ใหญ่บ้านฝ่ายปกครอง และผู้ช่วยผู้ใหญ่บ้านฝ่ายรักษาความสงบ
ครม. เห็นชอบเพิ่มเงินค่าตอบแทนกำนัน ผู้ใหญ่บ้าน แพทย์ประจำตำบล สารวัตรกำนัน ผู้ช่วยผู้ใหญ่บ้านฝ่ายปกครอง และผู้ช่วยผู้ใหญ่บ้านฝ่ายรักษาความสงบ
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี วันนี้ ( 14 มีนาคม 2566) เห็นชอบปรับเพิ่มอัตราเงินตอบแทนตำแหน่งกำนัน ผู้ใหญ่บ้าน แพทย์ประจำตำบล สารวัตรกำนัน ผู้ช่วยผู้ใหญ่บ้านฝ่ายปกครอง และผู้ช่วยผู้ใหญ่บ้านฝ่ายรักษาความสงบ รายละเอียด ดังนี้
(1) การปรับเพิ่มอัตราเงินตอบแทนตำแหน่งกำนัน ผู้ใหญ่บ้าน ฯลฯ แบบปรับฐาน สรุปได้ ดังนี้
- กำนัน อัตรากำลังคน 7,036 อัตราเงินตอบแทน 12,000 บาท/เดือน (เงินที่ปรับเพิ่มจำนวน 2,000 บาท/เดือน)
- ผู้ใหญ่บ้าน อัตรากำลังคน 67,673 อัตราเงินตอบแทน 10,000 บาท/เดือน (เงินที่ปรับเพิ่มจำนวน 2,000 บาท/เดือน)
- แพทย์ประจำตำบล อัตรากำลังคน 7,036 อัตราเงินตอบแทน 6,000 บาท/เดือน (เงินที่ปรับเพิ่มจำนวน 1,000 บาท/เดือน)
- สารวัตรกำนัน อัตรากำลังคน 14,072 อัตราเงินตอบแทน 6,000 บาท/เดือน (เงินที่ปรับเพิ่มจำนวน 1,000 บาท/เดือน)
- ผู้ช่วยผู้ใหญ่บ้าน ฝ่ายปกครอง อัตรากำลังคน 149,418 อัตราเงินตอบแทน 6,000 บาท/เดือน (เงินที่ปรับเพิ่มจำนวน 1,000 บาท/เดือน)
- ผู้ช่วยผู้ใหญ่บ้าน ฝ่ายรักษาความสงบ อัตรากำลังคน 46,181 อัตราเงินตอบแทน 6,000 บาท/เดือน (เงินที่ปรับเพิ่มจำนวน 1,000 บาท/เดือน)
(2) ปรับเพิ่มอัตราเงินตอบแทนตำแหน่งกำนัน ผู้ใหญ่บ้าน ฯลฯ แบบขั้นวิ่ง เดิมจากขั้นละ 200 บาทต่อปี ปรับเพิ่มเป็นขั้นละ 300 บาทต่อปี และในกรณีที่ได้ 2 ขั้น จะปรับจาก 400 บาทต่อปี เป็น 600 บาทต่อปี ดังนี้
- กำนัน แบบขั้นวิ่งใหม่ 29.13 บาท/เดือน ผู้ใหญ่บ้าน 280.15 บาท/เดือน แพทย์ประจำตำบล 29.13 บาท/เดือน สารวัตรกำนัน 58.26 บาท/เดือน ผู้ช่วยผู้ใหญ่บ้าน ฝ่ายปกครอง 618.59 บาท/เดือน ผู้ช่วยผู้ใหญ่บ้าน ฝ่ายรักษาความสงบ 191.19 บาท/เดือน
รวมงบประมาณ จากการปรับเพิ่มอัตราเงินตอบแทนตำแหน่งกำนัน ผู้ใหญ่บ้าน ฯลฯ แบบปรับฐาน จำนวน 4,393.50 ล้านบาทต่อปี และแบบขั้นวิ่ง จำนวน 402.15 ล้านบาทต่อปี รวมเป็นเงินทั้งสิ้น จำนวน 4,795.65 ล้านบาทต่อปี
โฆษกประจำสำนักนายกรัฐมนตรี กล่าวว่า กระทรวงมหาดไทยแจ้งว่า อัตราเงินตอบแทนตำแหน่งกำนัน ผู้ใหญ่บ้าน ฯลฯ ใช้มาตั้งแต่ปี 2560 ไม่มีการปรับปรุง ขณะที่สภาวะเศรษฐกิจและค่าครองชีพสูงขึ้น และหลายหน่วยงานได้ปรับอัตราเงินเดือน หรือเงินตอบแทนไปแล้ว ดังนั้น การปรับปรุงอัตราเงินตอบแทนตำแหน่งในครั้งนี้ จึงเพื่อเป็นขวัญ กำลังใจ ในการปฏิบัติหน้าที่ของกำนัน ผู้ใหญ่บ้าน ฯลฯ และให้สอดคล้องกับ สภาพเศรษฐกิจ สังคม ค่าครองชีพ และทัดเทียมกับค่าตอบแทนของเจ้าหน้าที่รัฐอื่น ๆ รวมทั้งสมาชิกสภาองค์กรปกครองส่วนท้องถิ่นในพื้นที่เดียวกัน
วันอังคารที่ 14 มีนาคม 2566
ปลัด พม. รับมอบเงินบริจาคกว่า 1.1 ล้านบาท ช่วยผู้สูงอายุเปราะบาง จากคณะอดีตปลัด กต.
ปลัด พม. รับมอบเงินบริจาคกว่า 1.1 ล้านบาท ช่วยผู้สูงอายุเปราะบาง จากคณะอดีตปลัด กต.
วันนี้ (14 มี.ค. 66 ) เวลา 10.00 น. นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นผู้แทนรับมอบเงินบริจาค จำนวน 1,172,650 บาท จากคุณหญิงขวัญตา เทวกุล ณ อยุธยา (ภริยาหม่อมราชวงศ์ เทพกมล เทวกุล) นายอาสา สารสิน และนายวิทยา เวชชาชีวะ เพื่อมอบให้กรมกิจการผู้สูงอายุ กระทรวง พม. สำหรับการช่วยเหลือผู้สูงอายุ โดยเฉพาะผู้สูงอายุติดเตียง ผู้ป่วยเรื้อรัง และอยู่ในภาวะพึ่งพิงช่วยเหลือตัวเองได้น้อย โดยมี พลตำรวจเอก อดุลย์ แสงสิงแก้ว สมาชิกวุฒิสภา นางสาวแรมรุ้ง วรวัธ รองปลัดกระทรวง พม. และนางสาวชวนชม จันทะวงษ์ รองอธิบดีกรมกิจการผู้สูงอายุ เข้าร่วม ณ บ้านเลขที่ 122/7 ถนนศาลาแดง เขตบางรัก กรุงเทพฯ
นายอนุกูล กล่าวว่า กระทรวง พม. มีภารกิจสำคัญในการดูแล ช่วยเหลือ และพัฒนาประชาชนทุกกลุ่มเป้าหมายตั้งแต่เด็ก เยาวชน ผู้สูงอายุ คนพิการ และผู้ด้อยโอกาส เพื่อให้มีคุณภาพชีวิตที่ดีอย่างยั่งยืน ซึ่งกระทรวง พม. ทำงานเพียงหน่วยงานเดียวย่อมไม่สามารถดูแลประชาชนทุกกลุ่มเป้าหมายได้อย่างทั่วถึงจึงจำเป็นต้องทำงานร่วมกับภาคีเครือข่ายทุกภาคส่วน
นายอนุกูล กล่าวเพิ่มเติมว่า วันนี้ ในนามกระทรวง พม. มีความยินดีและขอขอบคุณเป็นอย่างยิ่ง สำหรับคุณหญิงขวัญตา เทวกุล ณ อยุธยา (ภริยาหม่อมราชวงศ์ เทพกมล เทวกุล) นายอาสา สารสิน นายวิทยา เวชชาชีวะ และคณะ ที่ได้มอบเงินบริจาค จำนวน 1,172,650 บาท จากการรับบริจาคในวันเปิดตัวหนังสือชีวิต - งานหม่อมราชวงศ์เทพกมล เทวกุล ชีวิต - งานอาสา สารสิน และชีวิต - งาน วิทยา เวชชาชีวะ เพื่อเผยแพร่ประวัติชีวิตและการทำงานของอดีตปลัดกระทรวงการต่างประเทศทั้ง 3 ท่าน เมื่อวันที่ 30 พฤศจิกายน 2565 โดยทุกท่านมีความตั้งใจบริจาคเงินจำนวนดังกล่าวให้กรมกิจการผู้สูงอายุ กระทรวง พม. นำไปช่วยเหลือผู้สูงอายุ โดยเฉพาะกลุ่มผู้สูงอายุที่ติดเตียง ผู้ป่วยเรื้อรัง และอยู่ในภาวะพึ่งพิงช่วยเหลือตัวเองได้น้อย ซึ่งเป็นประโยชน์ต่อการดูแลและฟื้นฟูผู้สูงอายุให้มีคุณภาพชีวิตที่ดียิ่งขึ้น
#ช่วย24ชั่วโมง #พม24ชม #ข่าวพม
วันอังคารที่ 14 มีนาคม 2566
14/03/2566
ข่าวดี! ครม.ปรับเกณฑ์โครงการสินเชื่อผู้ประกอบการจังหวัดชายแดนใต้ ครอบคลุมผู้กู้รายเดิมเข้าถึงสภาพคล่อง
ข่าวดี! ครม.ปรับเกณฑ์โครงการสินเชื่อผู้ประกอบการจังหวัดชายแดนใต้ ครอบคลุมผู้กู้รายเดิมเข้าถึงสภาพคล่อง
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 14 มีนาคม 2566 ว่า ครม. เห็นชอบปรับปรุงหลักเกณฑ์การดำเนินโครงการให้ความช่วยเหลือทางการเงินแก่ผู้ประกอบกิจการในสามจังหวัดชายแดนภาคใต้ ซึ่งเป็นการทบทวนมติ ครม. เมื่อวันที่ 20 ธันวาคม 2565 เพื่อช่วยเหลือผู้ประกอบการในพื้นที่สามจังหวัดชายแดนภาคใต้ ให้มีเงินทุนหมุนเวียนเพียงพอในการลงทุนและดำเนินธุรกิจได้อย่างต่อเนื่อง
การปรับปรุงหลักเกณฑ์การดำเนินโครงการในครั้งนี้ มีสาระสำคัญ คือ
1.คุณสมบัติผู้ขอสินเชื่อ ปรับปรุงโดยขยายกลุ่มผู้ขอสินเชื่อให้ครอบคลุมลูกหนี้รายเดิมที่เคยได้รับสินเชื่อโครงการมาแล้วเกิน 5 ปี สามารถเข้าร่วมโครงการได้ จากเดิมที่ผู้ขอสินเชื่อโครงการนี้ จะต้องไม่เคยได้รับสินเชื่อโครงการ หรือได้รับสินเชื่อโครงการมาแล้วไม่เกิน 5 ปี
2.วงเงินโครงการ 25,000 ล้านบาท ปรับปรุงโดยแบ่งออกเป็น 2 ส่วน คือ 1)วงเงิน 20,000 ล้านบาท สำหรับผู้กู้รายเดิมที่เคยได้รับสินเชื่อของโครงการมาแล้วเกิน 5 ปี ซึ่งสิ้นสุดระยะเวลาไปแล้วเมื่อวันที่ 31 ธันวาคม 2565 และมีต้องการขอรับสินเชื่อโครงการต่อเนื่อง 2)วงเงิน 5,000 ล้านบาท สำหรับผู้กู้รายใหม่ที่ยังไม่เคยได้รับสินเชื่อของโครงการมาก่อน ทั้งนี้ สถาบันการเงินที่เข้าร่วมโครงการจะพิจารณาปล่อยสินเชื่อ โดยให้ความสำคัญกับผู้กู้รายใหม่ที่ยังไม่เคยได้รับสินเชื่อมาก่อนเป็นลำดับแรก
3.วงเงินกู้และขยายระยะเวลาชำระเงินกู้ 3.1 ผู้กู้รายเดิมที่เคยได้รับสินเชื่อโครงการแล้ว แบ่งเป็น (1)ผู้ที่เคยได้รับวงเงินกู้เกิน 20 ล้านบาท กู้ได้สูงสุดไม่เกินวงเงินที่เคยได้รับ โดยต้องชำระเงินกู้ให้คงเหลือไม่เกิน 50 ล้านบาท ภายในวันที่ 31 ธันวาคม 2566 และชำระเงินกู้ให้คงเหลือไม่เกิน 20 ล้านบาท ภายในวันที่ 31 ธันวาคม 2567 หลังจากนั้น ต้องชำระเงินกู้ส่วนที่เหลือให้แล้วเสร็จภายในวันที่ 30 มิถุนายน 2568 (2)ผู้ที่เคยได้รับวงเงินกู้ไม่เกิน 20 ล้านบาท กู้ได้สูงสุดไม่เกิน 20 ล้านบาท ระยะเวลาชำระเงินกู้ภายในวันที่ 30 มิถุนายน 2568 จากเดิมที่กำหนดวงเงินกู้สูงสุดต่อรายไม่เกิน 20 ล้านบาท ระยะเวลาตั้งแต่วันที่ 1 มกราคม 2566 – 30 มิถุนายน 2568 3.2ผู้กู้รายใหม่ ให้วงเงินสูงสุดไม่เกิน 20 ล้านบาท ระยะเวลาชำระเงินกู้ภายในวันที่ 30 มิถุนายน 2568 โดยให้สถาบันการเงินที่เข้าร่วมโครงการ ร่วมกับผู้ประกอบการจัดทำแผนการชำระหนี้และกำหนดหลักเกณฑ์การชำระคืนสินเชื่อ
4.ขยายระยะเวลาเบิกจ่ายสินเชื่อของธนาคารออมสินให้แล้วเสร็จภายใน 31 ธันวาคม 2567 จากเดิมภายใน 30 มิถุนายน 2566
นางสาวรัชดา กล่าวด้วยว่า แม้สถานการณ์ความไม่สงบในพื้นที่จังหวัดชายแดนภาคใต้ที่เริ่มมีแนวโน้มดีขึ้น แต่ผู้ประกอบการในพื้นที่ยังมีข้อจำกัดในเรื่องของเงินทุนหมุนเวียน รัฐบาลจึงปรับปรุงหลักเกณฑ์การดำเนินโครงการให้ครอบคลุมผู้ประกอบการมากขึ้นและสามารถเข้าถึงแหล่งเงินทุนที่เพียงพอต่อการดำเนินธุรกิจได้อย่างต่อเนื่อง
วันอังคารที่ 14 มีนาคม 2566
14/03/2566
ครม.ไฟเขียว! 716 ล้านบาท ประกันรายได้ข้าวโพดเลี้ยงสัตว์ ปี 65/66 และมาตรการคู่ขนานสินเชื่อดอกเบี้ยต่ำ วงเงินสินเชื่อ 1,000 ล้าน รัฐชดเชยดอกเบี้ยให้
ครม.ไฟเขียว! 716 ล้านบาท ประกันรายได้ข้าวโพดเลี้ยงสัตว์ ปี 65/66 และมาตรการคู่ขนานสินเชื่อดอกเบี้ยต่ำ วงเงินสินเชื่อ 1,000 ล้าน รัฐชดเชยดอกเบี้ยให้
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 14 มีนาคม 2566 ว่า ครม.เห็นชอบหลักการโครงการประกันรายได้เกษตรกรผู้ปลูกข้าวโพดเลี้ยงสัตว์ ปี 2565/2566 วงเงิน 716.10 ล้านบาท และมาตรการคู่ขนาน ได้แก่ โครงการสินเชื่อเพื่อรวบรวมข้าวโพดเลี้ยงสัตว์และสร้างมูลค่าเพิ่มโดยสถาบันเกษตรกร ปี 2565/2566 วงเงินสินเชื่อ 1,000 ล้านบาท ตามที่กระทรวงพาณิชย์เสนอ
โครงการประกันรายได้เกษตรกรผู้ปลูกข้าวโพดเลี้ยงสัตว์ ปี 2565/2566 นี้ ยังคงยึดหลักการและเงื่อนไขเดิม โดยประกันราคาข้าวโพดเลี้ยงสัตว์ ณ ความชื้น ร้อยละ 14.5 ในราคา 8.5 บาทต่อกิโลกรัม ครัวเรือนละไม่เกิน 30 ไร่ และไม่ซ้ำแปลง สำหรับเกษตรกรผู้ปลูกข้าวโพดเลี้ยงสัตว์ที่ขึ้นทะเบียนกับกรมส่งเสริมการเกษตรและแจ้งเพาะปลูกตั้งแต่วันที่ 1 มิถุนายน 2565 - 31 พฤษภาคม 2566 ส่วนระยะเวลาโครงการ เริ่มตั้งแต่ 1 พฤศจิกายน 2565 – 30 เมษายน 2567 และมีระยะเวลาการจ่ายเงิน รวม 12 งวด ตั้งแต่ 20 พฤศจิกายน 2565 – 31 ตุลาคม 2566 ทั้งนี้ ในช่วงเดือนพฤศจิกายน 2565 – มีนาคม 2566 ข้าวโพดเลี้ยงสัตว์มีราคาสูง 11 – 12 บาทต่อกิโลกรัม ซึ่งสูงกว่าราคาประกัน 8.5 บาทต่อกิโลกรัม ทำให้ไม่ต้องจ่ายเงินชดเชย 5 งวด ตามช่วงเวลาดังกล่าว
นางสาวรัชดา กล่าวด้วยว่า โครงการสินเชื่อเพื่อรวบรวมข้าวโพดเลี้ยงสัตว์และสร้างมูลค่าเพิ่มโดยสถาบันเกษตรกร ปี 2565/2566 วงเงินสินเชื่อ 1,000 ล้านบาท ซึ่งเป็นมาตรการคู่ขนานโครงการประกันรายได้เกษตรกรผู้ปลูกข้าวโพดเลี้ยงสัตว์นั้น มีวัตถุประสงค์เพื่อสนับสนุนสินเชื่อแก่กลุ่มสหกรณ์ กลุ่มเกษตรกร และกลุ่มวิสาหกิจชุมชน ใช้เป็นทุนหมุนเวียนในการรับซื้อข้าวโพดเลี้ยงสัตว์จากเกษตรกร โดยปล่อยกู้สินเชื่อดอกเบี้ยต่ำ ร้อยละ 4 ต่อปี ผู้กู้จ่ายดอกเบี้ยในอัตราร้อยละ 1 ต่อปี ส่วนที่เหลือร้อยละ 3 ต่อปี รัฐบาลเป็นผู้ชดเชยดอกเบี้ยให้ มีระยะเวลาการกู้ไม่เกิน 12 เดือน ส่วนระยะเวลาของโครงการ เริ่มตั้งแต่วันที่ ครม. อนุมัติ – 30 มิถุนายน 2567 ระยะเวลาจ่ายเงินกู้ ตั้งแต่วันที่ ครม. อนุมัติ – 31 พฤษภาคม 2566
วันอังคารที่ 14 มีนาคม 2566
14/03/2566
ครม.ไฟเขียวแผนปฏิบัติราชการประจำปี 67 ของจังหวัดและกลุ่มจังหวัด 1,747 โครงการ วงเงิน 41,903 ล้านบาท และข้อเสนอของส่วนราชการที่สอดคล้องกับเป้าหมายและแนวทางการพัฒนาภาค 364 โครงการ
ครม.ไฟเขียวแผนปฏิบัติราชการประจำปี 67 ของจังหวัดและกลุ่มจังหวัด 1,747 โครงการ วงเงิน 41,903 ล้านบาท และข้อเสนอของส่วนราชการที่สอดคล้องกับเป้าหมายและแนวทางการพัฒนาภาค 364 โครงการ วงเงิน 787,765 ล้านบาท
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันที่ 14 มี.ค. 66 ได้อนุมัติแผนพัฒนาจังหวัดและกลุ่มจังหวัด พ.ศ.2566-70 ฉบับทบทวน ซึ่งได้มีการนำเสนอข้อมูลสำคัญด้านต่างๆ เพื่อประกอบการวิเคราะห์ กำหนดประเด็นการพัฒนาจังหวัดและกลุ่มจังหวัดที่สอดคล้องกับศักยภาพ ตัวชี้วัดและค่าเป้าหมายที่เหมาะสมและเป็นไปได้ และให้จังหวัดและกลุ่มจังหวัดนำความเห็นและข้อเสนอแนะต่างๆ ไปปรับปรุงแผนที่เกี่ยวข้องต่อไป
พร้อมกับอนุมัติแผนปฏิบัติราชการประจำปีงบประมาณ พ.ศ. 2567 ของจังหวัดและกลุ่มจังหวัด รวมทั้งสิ้น 1,747 โครงการ วงเงินรวม 41,903.46 ล้านบาท โดยเมื่อจำแนกตามประเภทโครงการ พบว่าส่วนใหญ่เป็นโครงการด้านการพัฒนาโครงสร้างพื้นฐาน (ร้อยละ 57) รองลงมาเป็นโรงการด้านการท่องเที่ยว (ร้อยละ 16) ด้านการเกษตร(ร้อยละ9) ด้านการพัฒนาแหล่งน้ำ (ร้อยละ5) ด้านสังคม คุณภาพชีวิตและความมั่นคง(ร้อยละ 5) ด้านอนุรักษ์ทรัพยากรธรรมชาติและสิ่งแวดล้อม(ร้อยละ4) ด้านการค้าการลงทุนและสินค้า OTOP (ร้อยละ3) และอื่นๆ (ร้อยละ1)
น.ส.ไตรศุลี กล่าวว่า ตามแผนปฏิบัติราชการฯ แยกเป็น 1)โครงการของจังหวัด 76 จังหวัด 1,545 โครงการ วงเงิน 31,290.47 โครงการ ซึ่งประกอบด้วย โครงการที่มีความสำคัญลำดับแรก เชื่อมโยงกับยุทธศาสตร์จังหวัด มีความจำเป็นเร่งด่วนและเป็นปัญหาสำคัญของจังหวัด 1,169 โครงการ วงเงิน 20,662.52 ล้านบาท และโครงการที่มีความสำคัญและจำเป็นรองลงมา 376 โครงการ วงเงิน 10,627.95 ล้านบาท
2) โครงการและงบประมาณกลุ่มจังหวัด 18 กลุ่มจังหวัด ทั้งโครงการและงบประมาณเพื่อขับเคลื่อนแผนพัฒนากลุ่มจังหวัดตามความต้องการของพื้นที่ และเพื่อขับเคลื่อนแผนพัฒนาในลักษณะคลัสเตอร์ รวม 202 โครงการ งบประมาณ 10,612.99 ล้านบาท แยกเป็นโครงการที่มีความสำคัญลำดับแรกฯ 177 โครงการ วงเงิน 8,651.99 ล้านบาท และโครงการที่มีความสำคัญและจำเป็นรองลงมา 25 โครงการ วงเงิน 1,961 ล้านบาท
น.ส.ไตรศุลี กล่าวว่า ครม.ยังได้อนุมัติข้อเสนอโครงการของส่วนราชการ ประจำปีงบประมาณ พ.ศ. 2567 ที่สอดคล้องกับเป้าหมายและแนวทางการพัฒนาภาค พ.ศ.2566-70 รวม 364 โครงการ วงเงิน 787,765.03 ล้านบาท ซึ่งแยกเป็นโครงการที่สอดคล้องและมีการกระจายประโยชน์ในระดับภาคสูง 88 โครงการ วงเงิน 101,711.41 ล้านบาท และโครงการที่สอดคล้องกับเป้าหมายและแนวทางการพัฒนาภาค 276 โครงการ วงเงิน 686,053.62 ล้านบาท
ทั้งนี้ หากแยกเป็นรายภูมิภาคแล้วภาคเหนือ 105 โครงการ 223,656 ล้านบาท, ภาคตะวันออกเฉียงเหนือ 111 โครงการ วงเงิน 348,487.93 ล้านบาท, ภาคกลาง 129 โครงการ วงเงิน 1,386.53 ล้านบาท, ภาคตะวันออก 31 โครงการ วงเงิน 86,424.11 ล้านบาท ภาคใต้ 57 โครงการ วงเงิน 124,733.6 ล้านบาท และภาคใต้ชายแดน 31 โครงการ วงเงิน 3,076.6 ล้านบาท
วันอังคารที่ 14 มีนาคม 2566
14/03/2566
ครม.ไฟเขียวเปิดโครงข่ายขยายอินเทอร์เน็ตความเร็วสูง เพื่อการพัฒนาคุณภาพชีวิต โครงการงบ Big Rock  เชื่อมโยงเครือข่ายให้บริการปลายทางทุกภาคส่วน
ครม.ไฟเขียวเปิดโครงข่ายขยายอินเทอร์เน็ตความเร็วสูง เพื่อการพัฒนาคุณภาพชีวิต โครงการงบ Big Rock  เชื่อมโยงเครือข่ายให้บริการปลายทางทุกภาคส่วน
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) วันที่ 14 มีนาคม2566 ว่า ที่ประชุมครม. มีมติเห็นชอบการเปิดโครงข่ายขยายอินเทอร์เน็ตความเร็วสูงเพื่อการพัฒนาคุณภาพชีวิต (โครงการงบ Big Rock) ตามหลักการโครงข่ายแบบเปิด (Open Access Network) ตามที่กระทรวงดิจิทัลเพื่อเศรษฐกิจและสังคมเสนอ เพื่อให้มีการเชื่อมโยงเครือข่ายไปให้บริการปลายทาง (Last Mile Access) ยังทุกภาคส่วน ซึ่งเป็นการใช้โครงข่ายดังกล่าวให้เกิดประโยชน์และมีประสิทธิภาพสูงสุด ลดความซ้ำซ้อนในการลงทุนโครงสร้างพื้นฐานโทรคมนาคม
น.ส.ทิพานัน กล่าวว่า การเปิดโครงข่ายของโครงการงบ Big Rock ภายใต้หลักเกณฑ์การให้บริการโครงข่ายเน็ตประชารัฐแบบเปิด (Open Access Network) ได้ดำเนินการไปแล้วรวมทั้งสิ้น 40,976 พอร์ต โดยที่ 3,342 พอร์ตสำหรับโรงเรียน โรงพยาบาลส่งเสริมสุขภาพตำบล (รพ.สต.) และสุขศาลาพระราชทานเป้าหมาย 1,671 แห่ง แห่งละ 1-2 พอร์ต และ 8,573 พอร์ตเปิดดำเนินการสารองเพื่อสาธารณะประโยชน์ และ 29,061 พอร์ตได้เปิดให้เชื่อมต่อไปยังครัวเรือนปลายทาง (Last mile) สำหรับเปิดให้เป็นโครงข่ายแบบเปิด (Open Access Network)
“ที่ประชุม ครม. ยังมีมติรับทราบการโอนทรัพย์สินภายใต้โครงการเน็ตประชารัฐและโครงการขยายอินเทอร์เน็ตความเร็วสูงเพื่อพัฒนาคุณภาพชีวิต (โครงการงบ Big Rock) ให้กับ สำนักงานคณะกรรมการดิจิทัลเพื่อเศรษฐกิจและสังคมแห่งชาติ (สดช.) ตามมติคณะกรรมการดิจิทัลฯ ในคราวการประชุมครั้งที่ 2/2565 เมื่อวันที่ 9 ธันวาคม 2565 ที่ผ่านมา” น.ส.ทิพานัน กล่าว
วันอังคารที่ 14 มีนาคม 2566
14/03/2566
Govt Spokesperson: BOT reports improvement of Thai economy in Jan 2023
Govt Spokesperson: BOT reports improvement of Thai economy in
Jan 2023
March 14, 2023, Deputy Secretary-General to the Prime Minister and Acting Government
Spokesperson Anucha Burapachaisri disclosed that Prime Minister and Defense Minister Gen.
Prayut Chan-o-cha was pleased with the positive trend of Thailand’s economic and monetary
conditions in January 2023, as reported by the Bank of Thailand.
According to the report, Thai economy improved from the previous month. Private consumption
indicators increased in almost all categories. Consumption of services increased thanks to both
foreign and domestic tourist expenditures, while consumption of durable goods improved,
following a pick-up in delivery of vehicles’ backlog orders, especially electric vehicles (EV).
Spending on non-durable goods also edged up thanks partly to the government’s stimulus
measures. Overall, household consumption continued to be supported by improving
employment figures and consumer confidence.
The Bank of Thailand also reported on the country’s economic stability. Headline inflation
declined, following lower inflation rates in energy and fresh food categories. Labor market
gradually improved in line with the economic recovery as reflected by increases in the number
of total contributors to the social security system, which almost reached the pre-COVID level.
On exchange rates, the baht against the US dollar, on average, appreciated, following a better
investors’ sentiment regarding the recovery of Thailand’s tourism sector due to the faster-than-
anticipated reopening of China.
The Federation of Thai Industries (FTI) also forecasted the country’s export outlook for this
year, which is expected to grow by 1%, following an increase of Industry Sentiment Index to
the highest level in 43 months in January 2023. Coupling with a positive sign from the import of
capital goods, raw materials and semi-finished products, vehicles and transport equipment, and
consumer products, which increased from the previous month, the country’s export and
domestic consumption are expected to continually improved.
The Government Spokesperson added that the Prime Minister was pleased with these positive
economic signs. Despite the global economic recession, the Government’s economic measures
and recovery of tourism sector are expected to contribute to an increase of revolving fund and
Thai economic advancement.